2. ปัจจัยความเสี่ยง

  2.1 ความเสี่ยงจากการดำเนินงานตามแผนฟื้นฟูกิจการ

  ปัจจุบันบริษัทยังอยู่ภายใต้แผนฟื้นฟูกิจการ โดยมีบริษัท พรีเมียร์ แพลนเนอร์ จำกัด
  เป็นผู้บริหารแผนฟื้นฟูกิจการ
  ซึ่งขณะนี้ผู้บริหารแผนอยู่ระหว่างการดำเนินการบริหารให้สำเร็จตามแผนฟื้นฟูกิจการ
  โดยบริษัทมีภาระกิจที่ต้องปฏิบัติตามเงื่อนไขที่ระบุไว้ในแผนฯ ซึ่งในการดำเนินการ
  บริษัทจะยึดแนวทางตามที่กำหนดไว้ในแผนฯอย่างเคร่งครัด
  และในกรณีที่ต้องการปรับปรุงแนวทางเพื่อให้ธุรกิจสามารถดำเนินการไปได้อย่างเข้มแข็งยิ่งขึ้นในระหว่างอยู่ในแผน
  บริษัทจะขอความเห็นชอบจากที่ประชุมเจ้าหนี้และศาลตามกระบวนการฟื้นฟูกิจการเพื่อแก้ไขแผนฯ
  ก่อนดำเนินการทุกครั้ง

2.2 ความเสี่ยงด้านการตลาดและการแข่งขัน

  เนื่องจากธุรกิจให้เช่ารถยนต์ที่เป็นธุรกิจหลักของบริษัท
  เป็นธุรกิจที่มีผู้ประกอบการสนใจเข้ามาในตลาดเพิ่มมากขึ้น
  ทั้งผู้ประกอบการที่เป็นสถาบันการเงินและผู้ประกอบการที่เป็นธุรกิจที่เกี่ยวข้อง เช่น
  ผู้แทนจำหน่ายรถยนต์ ทำให้การแข่งขันในอุตสาหกรรมนี้สูงขึ้น โดยเฉพาะการแข่งขันด้านราคา
  ซึ่งอาจส่งผลให้ผลตอบแทนของแต่ละบริษัทลดลง

  เพื่อลดความเสี่ยงดังกล่าว บริษัทจึงเน้นหาตลาดที่มีความต้องการเฉพาะ
  สร้างมูลค่าเพิ่มให้บริการหลังการขายอย่างครบวงจรอย่างมีคุณภาพ
  โดยได้นำระบบคอมพิวเตอร์ที่ทันสมัยและมีประสิทธิภาพในการบริหารจัดการ Integrated
  Rental Information Management System มาใช้
  เพื่อตอบสนองความต้องการของลูกค้ากลุ่มเป้าหมายขนาดกลาง
  และขนาดใหญ่ที่มีฐานะการเงินมั่นคง มีศักยภาพในการชำระค่าเช่าตรงตามกำหนดเวลา
  และให้ความสำคัญของการบริการหลังการขาย มากกว่าเรื่องราคา

2.3 ความเสี่ยงด้านการบริหารทรัพย์สินที่หมดอายุสัญญาให้เช่า

  บริษัทมีนโยบายในการให้บริการรถเช่าที่มีอายุสัญญา 3-5 ปี
  หลังจากหมดสัญญาเช่าบริษัทอาจพิจารณาเก็บรถยนต์ดังกล่าวไว้เพื่อให้เช่าระยะสั้นต่อไปอีก 1 ปี
  หลังจากนั้นจึงจำหน่ายออกไปโดยผ่านบริษัทประมูลรถยนต์ใช้แล้วที่มีความน่าเชื่อถือ
  ทำให้ได้ราคาขายที่ดี

  นโยบายดังกล่าวทำให้บริษัทสามารถบริหารรถยนต์ที่มีอยู่ได้อย่างมีประสิทธิภาพ โดยในปี 2552
  และ 2551 บริษัทมีการจำหน่ายรถยนต์ที่ครบสัญญาเช่าแล้ว 409 คัน และ 288 คัน ตามลำดับ
  โดยบริษัทมีกำไรจากการจำหน่ายทรัพย์สินจำนวน 39.01 ล้านบาทและ 26.36 ล้านบาท
  ตามลำดับ

  2.4 ความเสี่ยงในเรื่องอัตราดอกเบี้ย

  เนื่องจากบริษัทกำหนดค่าเช่าในอัตราคงที่ตลอดอายุสัญญาเช่า ทำให้มีรายได้ที่คงที่
  ในขณะที่ต้นทุนในการดำเนินงาน ขึ้นอยู่กับอัตราดอกเบี้ยเงินกู้ยืม ซึ่งมีทั้งอัตราดอกเบี้ยคงที่
  และอัตราดอกเบี้ยลอยตัว ซึ่งจะขึ้นลงตามอัตราดอกเบี้ยในท้องตลาด
  จึงมีความเสี่ยงจากส่วนต่างของรายได้รับ และดอกเบี้ยจ่าย
  บริษัทจึงบริหารความเสี่ยงนี้โดยการจัดหาแหล่งที่มาของเงินส่วนหนึ่งที่มีอัตราดอกเบี้ยคงที่
  ในระยะเวลาที่สอดคล้องกับอายุสัญญาเช่า เพื่อเป็นการลดผลกระทบของอัตราดอกเบี้ย
  โดยจะรักษาส่วนต่างของอัตราดอกเบี้ยกับรายได้ค่าเช่าให้อยู่ในระดับที่มีกำไรสม่ำเสมอ

2.5 ความเสี่ยงจากการดำเนินงาน

การให้บริการสัญญาเช่ารถยนต์ระยะยาว บริษัทมีโอกาสที่จะไม่สามารถเรียกเก็บค่าเช่า และเรียก

  รถยนต์คืนได้ หากไม่ระมัดระวังในการคัดเลือกลูกค้า
  ขาดระบบการติดตามเร่งรัดหนี้สินที่งมีประสิทธิภาพ รวมถึงการขาดระบบควบคุมภายในที่ดี

บริษัทได้ตระหนักถึงปัญหาดังกล่าว จึงดำเนินธุรกิจด้วยความระมัดระวัง โดยเริ่มตั้งแต่การพิจารณา

เลือกลูกค้า โดยพิจารณาจากผลประกอบการและฐานะทางการเงินในอดีตจนถึงปัจจุบัน รวมถึงความ

น่าเชื่อถือของลูกค้า และมีนโยบายเรียกเก็บเงินประกันการเช่าจำนวน 2 เดือน

  นอกจากมีระบบการควบคุมและติดตามการชำระค่าเช่าของลูกค้าอย่างรัดกุมแล้ว
  บริษัทยังเข้าเยี่ยมเยียนลูกค้าอย่างสม่ำเสมอเพื่อทราบสถานะที่เป็นปัจจุบันของลูกค้า
  รวมถึงได้มีการตั้งสำรองหนี้สงสัยจะสูญ ไว้อย่างเพียงพอ

2.6 ความเสี่ยงจากสภาพคล่องทางการเงิน

  บริษัทอาจมีความเสี่ยงทางด้านสภาพคล่องทางการเงิน
  เนื่องจากบริษัทมีแหล่งเงินทุนส่วนหนึ่งที่มีภาระต้องชำระคืนทั้งเงินกู้ยืมตามสัญญาเช่าซื้อ
  และเงินกู้ยืมจากสถาบันการเงิน อย่างไรก็ตามบริษัทได้เตรียมการบริหารการจัดเก็บค่าเช่า
  และการขายรถยนต์ที่หมดสัญญาเช่าให้มีประสิทธิภาพเพื่อบริหารสภาพคล่องทางการเงินของบริษัท

  2.7
  ความเสี่ยงเรื่องความขัดแย้งทางผลประโยชน์จากการที่บริษัทมีผู้บริหารกลุ่มเดียวกับกลุ่มบริษัทพรีเมียร์

  เนื่องจากกรรมการของผู้บริหารแผนฟื้นฟูกิจการที่มีอำนาจลงนามผูกพันบริษัท
  เป็นกรรมการบริหารของกลุ่มบริษัทพรีเมียร์ ด้วย
  จึงอาจมีความเสี่ยงในเรื่องความขัดแย้งทางผลประโยชน์ได้
  ซึ่งบริษัทได้ให้ความระมัดระวังและดูแลอย่างรอบคอบ
  เมื่อเกิดรายการที่เกี่ยวโยงกันหรือรายการที่อาจก่อให้เกิดความขัดแย้งทางผลประโยชน์
  เพื่อความโปร่งใสและเพื่อผลประโยชน์ของบริษัทโดยรวมเป็นสำคัญ
  อันสอดคล้องกับหลักการกำกับดูแลกิจการที่ดี
  และดูแลให้มีการปฏิบัติตามกฎเกณฑ์ของตลาดหลักทรัพย์แห่งประเทศไทย

  อย่างไรก็ดี เนื่องจากบริษัทยังอยู่ระหว่างดำเนินการตามแผนฟื้นฟูกิจการ
  การดำเนินการที่แตกต่างไปจากที่ระบุไว้ในแผนฟื้นฟูกิจการ
  จะต้องได้รับความเห็นชอบจากที่ประชุมเจ้าหนี้และศาลล้มละลายกลางก่อนการดำเนินการทุกครั้ง
  จึงทำให้สามารถควบคุมความเสี่ยงในเรื่องความขัดแย้งทางผลประโยชน์ได้เป็นอย่างดี